12. ฐานะการเงินและผลการดำเนินงาน

    1.  งบการเงิน

(1) สรุปรายงานการสอบบัญชี

  สรุปรายงานการสอบบัญชี สำหรับปีสิ้นสุดวันที่ 31 ธันวาคม 2543 ของบริษัท
  อุตสาหกรรมปิโตรเคมีกัลไทย จำกัด (มหาชน) และบริษัทย่อย ตามรายงานของผู้สอบบัญชีลงวันที่
  28 กุมภาพันธ์ 2544 โดยไม่แสดงความเห็นต่อ งบการเงินรวมของบริษัท
  อุตสาหกรรมปิโตรเคมีกัลไทย จำกัด (มหาชน) และบริษัทย่อย และงบการเงินเฉพาะของบริษัท
  เนื่องจากเรื่องดังต่อไปนี้มีสาระสำคัญอย่างมาก

1.  เนื่องจากมีความไม่แน่นอนในเรื่องเกี่ยวกับความสามารถในการดำเนินงานต่อเนื่อง
    และผลสำเร็จของแผน ฟื้นฟูกิจการของบริษัท อุตสาหกรรมปิโตรเคมีกัลไทย จำกัด (มหาชน)
    และบริษัทย่อย
    และที่ประชุมเจ้าหนี้ได้ลงมติยอมรับแผนฟื้นฟูกิจการและศาลล้มละลายกลางได้มีคำสั่งเห็นชอบด้วยแผนดังกล่าวของบริษัทและบริษัทย่อยหกแห่งแล้ว
    รวมทั้งลูกหนี้ได้ยื่นอุทธรณ์คำคัดค้านคำสั่งศาลล้มละลายกลางโดยขอให้ศาลฏีกาโปรดมีคำสั่งให้เพิกถอนการประชุมและการลงมติของที่ประชุมเจ้าหนี้เกี่ยวกับแผนฟื้นฟูกิจการฯและคำร้องขอแก้ไขแผนฯและ/หรือไม่เห็นชอบด้วยแผนฯและ/หรือเพิกถอนการแต่งตั้งผู้บริหารแผน
    หรือมีคำสั่งให้ศาลล้มละลายกลางไต่สวนพยานหลักฐานและแต่งตั้งผู้บริหารของลูกหนี้ให้เป็นผู้บริหารชั่วคราวและให้ศาลล้มละลายกลางพิจารณาและทำคำสั่งใหม่ให้เพิกถอนการประชุมเจ้าหนี้และการลงมติของที่ประชุมเจ้าหนี้เกี่ยวกับแผนฯและคำร้องขอแก้ไขแผนของผู้อุทธรณ์
    และมีคำสั่งไม่เห็นชอบด้วยแผน ตามมาตรา 90/58 และด้วยเหตุผลที่ว่า
    แผนฯขัดต่อกฎหมายและเป็นโมฆะและ/หรือให้เพิกถอนการแต่งตั้งผู้บริหารแผน
    ซึ่งจนถึงวันที่เสนอรายงานของผู้สอบบัญชี
    คดีดังกล่าวอยู่ในระหว่างการพิจารณาของศาลจึงยังไม่ทราบผล

2.  เนื่องจากผลกระทบต่องบการเงินรวมและงบการเงินเฉพาะบริษัทเกี่ยวกับการนำข้อมูลทางการเงินมาคำนวณเงินลงทุนตามวิธีส่วนได้เสียของบริษัทร่วมแห่งหนึ่ง
    ซึ่งข้อมูลทางการเงินได้จัดทำโดยฝ่ายบริหารของบริษัท และยังไม่ได้ตรวจสอบโดยผู้สอบบัญชี
    ผลการคำนวณส่วนแบ่งของขาดทุนตามวิธีส่วนได้เสียของบริษัทร่วมดังกล่าวสำหรับปีสิ้นสุดวันที่
    31 ธันวาคม 2543 เป็นจำนวน 2,807.77 ล้านบาทคิดเป็นร้อยละ 7.15 และ 5.85
    ของขาดทุนสุทธิในงบกำไรขาดทุนรวมและงบกำไรขาดทุนเฉพาะบริษัท ตามลำดับ
    และผู้บริหารแผนของบริษัทได้พิจารณาตั้งค่าเผื่อการลดค่าของเงินลงทุนในบริษัทร่วมดังกล่าวอีกจำนวน
    5,897.75 ล้านบาท

3.  เนื่องจากผลกระทบต่องบการเงินรวมและงบการเงินเฉพาะบริษัทจากการที่มิได้ปฏิบัติตามหลักการบัญชีที่รับรองทั่วไปเกี่ยวกับราคาตามบัญชีของที่ดิน
    อาคารและเครื่องจักร ณ วันที่ 31 ธันวาคม 2543 มีจำนวน 6,480.61 ล้านบาทและ
    141.70 ล้านบาทในงบดุลรวมและงบดุลเฉพาะบริษัท ตามลำดับ ที่ไม่ตีราคาใหม่ของที่ดิน
    อาคารและเครื่องจักรให้ครบถ้วนทุกรายการ แยกตามประเภทของทรัพย์สิน
    ซึ่งผู้บริหารของบริษัท
    และบริษัทย่อยอยู่ระหว่างการตีราคาใหม่ให้ครบถ้วนทุกรายการของประเภททรัพย์สิน
    โดยคาดว่าจะแล้วเสร็จในไตรมาสที่ 1 ปี 2544

4.  เนื่องจากผลกระทบต่องบการเงินรวมและงบการเงินเฉพาะบริษัทจากการที่บริษัทย่อยแห่งหนึ่ง
    มิได้ตั้งดอกเบี้ยค้างจ่ายของเจ้าหนี้ค่าก่อสร้างและเครื่องจักร ณ วันที่ 31 ธันวาคม 2543
    มีจำนวนประมาณ 219.73
    ล้านบาทเนื่องจากไม่มีการตกลงเรื่องอัตราดอกเบี้ยและไม่ได้ลงนามในสัญญาปรับโครงสร้างหนี้รวมทั้งผู้ทำแผนของบริษัทย่อย
    โดยบริษัท เชอร์ซิลส์ ไพรซ์ แพลนเนอร์ จำกัด
    อยู่ระหว่างการตรวจสอบเอกสารและข้อมูลดังกล่าว

5.  ผลจากการหักกลบลบหนี้ในระหว่างปี 2543
    บริษัทและบริษัทย่อยมีการหักกลบลบหนี้ระหว่างลูกหนี้กับเจ้าหนี้ของกิจการที่เกี่ยวข้องกันหลายแห่งเป็นจำนวน
    18,409.84 ล้านบาท
    ซึ่งอาจมีผลกระทบต่อสินทรัพย์และหนี้สินแสดงรายการต่ำไปด้วยจำนวนเดียวกัน
    ทั้งนี้ขึ้นอยู่กับผลของกฎหมาย
    เนื่องจากบริษัทและบริษัทย่อยไม่ได้จัดทำสัญญาหรือข้อตกลงการหักกลบลบหนี้อย่างเป็นทางการ
    รวมทั้งผู้สอบบัญชีไม่ได้รับการตอบกลับจากสำนักงานทนายความของบริษัทเพื่อยืนยันว่ามีผลตามกฎหมายหรือไม่

6.  เนื่องจากผลของการถูกจำกัดขอบเขตการตรวจสอบเกี่ยวกับสินค้าคงเหลือ ณ วันที่ 31
    ธันวาคม 2542 มีจำนวน 10,840.23 ล้านบาทและ 9,686.18
    ล้านบาทในงบดุลรวมและงบดุลเฉพาะบริษัท ตามลำดับ
    ที่ผู้สอบบัญชีไม่ได้เข้าร่วมสังเกตุการณ์ตรวจนับสินค้าคงเหลือดังกล่าว
    เนื่องจากผู้สอบบัญชีได้รับการแต่งตั้งเป็นผู้สอบบัญชีของบริษัท อุตสาหกรรมปิโตรเคมีกัลไทย
    จำกัด (มหาชน) และบริษัทย่อย เมื่อวันที่ 24 มีนาคม 2543
    และผู้สอบบัญชีได้ยึดถือยอดยกมาและรายการบัญชียอดคงเหลือยกมาของบัญชีอื่นๆ
    ตามงบการเงินรวมของบริษัท อุตสาหกรรมปิโตรเคมีกัลไทย จำกัด (มหาชน) และบริษัทย่อย
    และงบการเงินเฉพาะบริษัท อุตสาหกรรมปิโตรเคมีกัลไทย จำกัด (มหาชน)
    ที่ตรวจสอบโดยผู้สอบบัญชีอื่น และได้ปรับปรุงใหม่โดยผู้บริหารของบริษัทและบริษัทย่อย

7.  เนื่องจากผลของการถูกจำกัดขอบเขตการตรวจสอบเกี่ยวกับเรื่อง
    นับแต่วันที่ศาลมีคำสั่งแต่งตั้งผู้ทำแผนของบริษัท และบริษัทย่อย
    เจ้าหนี้ได้ยื่นคำขอรับชำระหนี้ในการฟื้นฟูกิจการของบริษัทและบริษัทย่อยหกแห่งต่อเจ้าพนักงานพิทักษ์ทรัพย์แล้ว
    ซึ่งมียอดหนี้ที่เจ้าพนักงานพิทักษ์ทรัพย์ได้ตรวจสอบพยานหลักฐานประกอบคำขอรับชำระหนี้ในการฟื้นฟูกิจการและยอดหนี้ที่อยู่ระหว่างการตรวจสอบของเจ้าพนักงานพิทักษ์ทรัพย์
    ซึ่งยอดหนี้บางรายการนั้นไม่ปรากฎในงบการเงินรวมและงบการเงินเฉพาะของบริษัท
    สำหรับปีสิ้นสุดวันที่ 31 ธันวาคม 2543 ตลอดจนการตอบยืนยันยอดจากเจ้าหนี้
    ซึ่งเกินกว่ายอดหนี้ที่ปรากฏในงบการเงินรวม และงบการเงินเฉพาะบริษัท
    ซึ่งบริษัทและบริษัทย่อยอยู่ระหว่างการตรวจสอบเอกสาร
    และข้อมูลทางกฎหมายเกี่ยวกับหนี้ที่ได้รับแจ้งจากเจ้าหนี้รายต่างๆ
    ดังนั้นในสถานการณ์ดังกล่าวข้างต้น
    ผู้สอบบัญชียังไม่สามารถตรวจสอบให้ได้หลักฐานที่เพียงพอว่ามีหนี้สินที่ยังมิได้บันทึกบัญชีหรือไม่เพียงใด

8.  เนื่องจากผลของการถูกจำกัดขอบเขตการตรวจสอบเกี่ยวกับหนังสือเพื่อสอบถามสำนักงานทนายความที่
    ให้บริการแก่บริษัทและบริษัทย่อยและ/หรือฝ่ายกฎหมายของบริษัทและบริษัทย่อย
    และขอรายงานประเมินผลจากบริษัทและบริษัทย่อยว่า ณ วันที่ 31 ธันวาคม 2543
    จนถึงวันที่เสนอรายงานการสอบบัญชีว่า
    บริษัทและบริษัทย่อยมีหนี้สินที่อาจจะเกิดขึ้นจากการถูกฟ้องร้อง การเรียกชดเชยค่าเสียหาย
    การประเมินภาษีอากร
    หรือมีประเด็นปัญหาทางกฎหมายอื่นหรือไม่เพียงใดที่อาจมีผลต่องบการเงิน
    ซึ่งผู้สอบบัญชียังไม่ได้รับหนังสือตอบกลับหรือข้อมูลเกี่ยวกับเรื่องดังกล่าว

9.  นอกจากนี้ผู้สอบบัญชีขอให้สังเกตุหมายเหตุประกอบงบการเงินเกี่ยวกับเรื่องดังต่อไปนี้

  9.1. การดำเนินงานธุรกิจของบริษัท อุตสาหกรรมปิโตรเคมีกัลไทย จำกัด (มหาชน) และบริษัท
  ย่อย
  ซึ่งอาจยังคงได้รับผลกระทบจากภาวะเศรษฐกิจของประเทศไทยและภูมิภาคเอเซียแปซิฟิคโดยรวม

  9.2. บริษัทและบริษัทย่อยได้เปลี่ยนแปลงนโยบายการบัญชีเกี่ยวกับส่วนเกินทุนจากการตี
  ราคาสินทรัพย์ที่แสดงอยู่ในส่วนของผู้ถือหุ้น จากเดิมที่โอนไปยังงบกำไรขาดทุนเป็น
  โอนไปยังขาดทุนสะสมโดยตรง เมื่อส่วนเกินทุนนั้นถือเป็นรายการที่เกิดขึ้นแล้ว
  เพื่อให้สอดคล้องกับมาตรฐานการบัญชีที่มีการแก้ไข
  ซึ่งบริษัทและบริษัทย่อยได้ปรับปรุงย้อนหลังงบการเงินปีก่อน

  9.3. บริษัทและบริษัทย่อยสามแห่งมีเงินมัดจำการเช่าอาคารสำนักงานตามสัญญาจำนวน 941.91
  ล้านบาท และ 843.28 ล้านบาท ตามลำดับ สุทธิจากค่าเผื่อการด้อยค่าของเงินมัดจำ นวน
  912.93 ล้านบาท และ 821.63 ล้านบาท ตามลำดับ โดยผู้ประเมินราคาอิสระ
  มีจำนวนคงเหลือ ณ วันที่ 31 ธันวาคม 2543 เป็นจำนวนเงิน 28.98 ล้านบาท และ 21.64
  ล้านบาทในงบการเงินรวมและงบการเงินเฉพาะบริษัท ตามลำดับ
  ตามสัญญาเช่าระยะยาวหลายสัญญากับบริษัทที่เกี่ยวข้องกันแห่งหนึ่ง
  ภายใต้สัญญาดังกล่าวมีระยะเวลาการเช่าระหว่าง 3 ปี ถึง 90 ปี
  โดยไม่มีการจดทะเบียนการเช่ากับกรมที่ดิน
  ดังนั้นมีความไม่แน่นอนของมูลค่าที่คาดว่าจะได้รับคืนจากเงินมัดจำหากมีการบอกเลิกสัญญาก่อนครบกำหนด

  9.4.
  รายการบัญชีระหว่างกันอย่างเป็นสาระสำคัญระหว่างบริษัทและบริษัทย่อยกับกิจการที่เกี่ยวข้องกันและผู้ทำแผนและผู้บริหารแผน
  ผลของรายการดังกล่าวได้แสดงไว้ในงบการเงินตามที่ตกลงร่วมกันโดยบริษัท
  และบริษัทย่อยกับกิจการที่เกี่ยวข้องกันเหล่านั้นและผู้ทำแผนและผู้บริหารแผน

  9.5.
  บริษัทได้บันทึกบัญชีกำไรจากการซื้อคืนหุ้นกู้ของบริษัทและบริษัทย่อยที่แสดงรวมไว้ในบัญชีขาดทุนสะสมต้นปีเป็นจำนวน
  1,437.28 ล้านบาทในงบดุลรวม และบันทึกกำไรจากการซื้อคืนหุ้นกู้และตราสารหนี้ เป็นจำนวน
  631.73 ล้านบาท เป็นรายการพิเศษในงบกำไรขาดทุนรวม สำหรับปีสิ้นสุดวันที่ 31 ธันวาคม
  2543

  9.6.
  บริษัทได้บันทึกกำไรจากการหักกลบลบหนี้จากรายการหุ้นกู้และตราสารหนี้ของบริษัทกับบริษัทย่อยสองแห่ง
  เป็นจำนวน 1,634.41 ล้านบาทในงบกำไรขาดทุนเฉพาะบริษัท สำหรับปีสิ้นสุดวันที่ 31 ธันวาคม
  2543

รายงานของผู้สอบบัญชีรับอนุญาต ปี 2542

ข้าพเจ้าได้ตรวจสอบงบดุลรวมของบริษัท อุตสาหกรรมปิโตรเคมีกัลไทย จำกัด (มหาชน)
และบริษัทย่อย และงบดุลเฉพาะของบริษัท อุตสาหกรรมปิโตรเคมีกัลไทย จำกัด (มหาชน) ณ วันที่
31 ธันวาคม 2542 งบกำไรขาดทุนรวม งบแสดงการเปลี่ยนแปลงในส่วนของผู้ถือหุ้นรวม
งบกำไรสะสมรวม และงบกระแสเงินสดรวม และงบกำไรขาดทุน
งบแสดงการเปลี่ยนแปลงในส่วนของผู้ถือหุ้น งบกำไรสะสม
และงบกระแสเงินสดสำหรับปีสิ้นสุดวันเดียวกัน
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการรายงานต่องบการเงินดังกล่าวจากผลการตรวจสอบของข้าพเจ้า
งบการเงินรวมและงบการเงินเฉพาะของบริษัทสำหรับปีสิ้นสุดวันที่ 31 ธันวาคม 2541
ก่อนการปรับปรุงย้อนหลังตามที่อธิบายไว้ในหมายเหตุข้อ 4
ตรวจสอบโดยผู้สอบบัญชีอื่นในสำนักงานเดียวกันตามรายงานการตรวจสอบลงวันที่ 22 กุมภาพันธ์
2542
ซึ่งไม่แสดงความเห็นต่องบการเงินรวมและงบการเงินเฉพาะของบริษัทเนื่องจากผลกระทบเกี่ยวกับความไม่แน่นอนในความสามารถที่จะดำเนินงานอย่างต่อเนื่องของบริษัทและบริษัทย่อยและการดำรงมูลค่าของสินทรัพย์ให้มีมูลค่าไม่ต่ำกว่าราคาตามบัญชี

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่า
งบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายงานทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญ
ซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการรายงานของข้าพเจ้า

นป

งบการเงินปี 2542 ได้จัดทำขึ้นตามข้อสมมติฐานว่าบริษัทจะดำเนินงานอย่างต่อเนื่อง
โดยถือว่าบริษัทจะสามารถดำรงมูลค่าสินทรัพย์ของบริษัทให้มีมูลค่าไม่ต่ำกว่าราคาตามบัญชี
และจ่ายชำระหนี้ได้ตามปกติธุรกิจ ตามที่กล่าวไว้ในหมายเหตุประกอบงบการเงินข้อ 1
บริษัทกำลังประสบปัญหาอย่างมากในเรื่องการขาดสภาพคล่อง
ส่วนของผู้ถือหุ้นจะแสดงขาดทุนเกินทุนจำนวนมาก ถ้าไม่รวมส่วนเกินทุนจากการตีราคาสินทรัพย์
ซึ่งเกิดจากการตีราคาสินทรัพย์ในปี 2540 และการผิดสัญญาเงินกู้ยืมส่วนใหญ่
ซึ่งทำให้เจ้าหนี้สามารถใช้สิทธิเรียกชำระหนี้ที่ยังค้างอยู่ทั้งหมดทันที
ซึ่งทำให้เกิดความไม่แน่นอนอย่างมากเกี่ยวกับความสามารถในการดำเนินงานต่อเนื่องของบริษัท
นอกจากนี้ตัวแทนของเจ้าหนี้ได้ยื่นคำร้องเพื่อขอฟื้นฟูกิจการของบริษัทต่อศาลล้มละลายกลาง
อย่างไรก็ตามบริษัทได้ยื่นคำคัดค้านการขอฟื้นฟูกิจการของบริษัทที่เจ้าหนี้ยื่นเสนอต่อศาลล้มละลายกลาง
ซึ่งต่อมาศาลล้มละลายกลางมีคำสั่งให้ฟื้นฟูกิจการของบริษัท
ดังนั้นการดำเนินการในการฟื้นฟูกิจการของบริษัทจะเป็นไปตามพระราชบัญญัติล้มละลายซึ่งจะต้องมีการแต่งตั้งผู้ทำแผนต่อไป
การดำเนินงานต่อเนื่องของบริษัทและการดำรงมูลค่าสินทรัพย์ของบริษัทให้มีมูลค่าไม่ต่ำกว่าราคาตามบัญชีจึงขึ้นอยู่กับผลของความไม่แน่นอนเหล่านี้

ตามที่กล่าวไว้ในหมายเหตุประกอบงบการเงินข้อ 13 ในปี 2540 บริษัท
บริษัทย่อยและบริษัทร่วมใด้มีการประเมินราคาของอาคารและเครื่องจักรใหม่
โดยได้เพิ่มมูลค่าของสินทรัพย์ดังกล่าวจำนวน 70,625 ล้านบาท
มูลค่าเพิ่มสุทธิจากการตีราคาสินทรัพย์ดังกล่าว ณ วันที่ 31 ธันวาคม 2542 มีจำนวน 64,397
ล้านบาท
ซึ่งได้รวมส่วนเกินทุนจากการตีราคาทรัพย์สินของบริษัทย่อยและบริษัทร่วมที่ประสบปัญหาสภาพคบ่องจำนวน
21,008 ล้านบาท ในงบการเงินรวมและงบการเงินเฉพาะของบริษัท
ซึ่งการดำรงมูลค่าของสินทรัพย์ดังกล่าวและสินทรัพย์ที่เกี่ยวข้องให้มีมูลค่าไม่ต่ำกว่าราคาตามบัญชีจึงขึ้นอยู่กับการดำเนินงานต่อเนื่องของบริษัท

ตามที่กล่าวไว้ในหมายเหตุประกอบงบการเงินข้อ 1 และข้อ 27 ณ วันที่ 31 ธันวาคม 2542
บริษัทมีเงินลงทุนในบริษัททีพีไอ โพลีน จำกัด (มหาชน) จำนวน 11,945 ล้านบาทและจำนวน
11,933 ล้านบาทในงบการเงินรวมและงบการเงินเฉพาะของบริษัทตามลำดับ
ซึ่งได้รวมส่วนเกินทุนจากการตีราคาทรัพย์สินของบริษัททีพีไอ โพลีน จำกัด (มหาชน) จำนวน
15,256 ล้านบาท และเงินให้กู้ยืมระยะสั้น ดอกเบี้ยค้างรับและเงินทดรองแก่บริษัททีพีไอ โพลีน
จำกัด (มหาชน) และบริษัทย่อย จำนวน 2,469 ล้านบาท
ในงบการเงินรวมและงบการเงินเฉพาะของบริษัท
งบการเงินและรายงานของผู้สอบบัญชีของบริษัททีพีไอ โพลีนจำกัด (มหาชน)
ได้มีประเด็นเกี่ยวกับความสามารถในการดำเนินงานต่อเนื่องของบริษัท
เนื่องจากปัญหาทางด้านการขาดสภาพคล่อง การผิดนัดชำระหนี้และการหยุดชำระหนี้ นอกจากนี้
บริษัทยังมีเงินลงทุนในบริษัทย่อย บริษัทร่วม และบริษัทที่เกี่ยวข้องกันเป็นจำนวนเงินสูง
ซึ่งประสบปัญหาเกี่ยวกับการขาดสภาพคล่อง ณ วันที 31 ธันวาคม 2542
บริษัทมีเงินลงทุนในบริษัททีพีไอ โพลีน จำกัด (มหาชน) จำนวน 1,376 ล้านบาทและจำนวน
12,481 ล้านบาทในงบการเงินรวมและงบการเงินเฉพาะของบริษัทตามลำดับ
และมีเงินให้กู้ยืมระยะสั้น ดอกเบี้ยค้างรับและเงินทดรองแก่กิจการที่เกี่ยวข้องกัน ยกเว้นบริษัททีพีไอ
โพลีน จำกัด (มหาชน) ในงบการเงินรวมและงบการเงินเฉพาะของบริษัทจำนวน 7,752 ล้านบาท
และจำนวน 12,522 ล้านบาทตามลำดับ
บริษัทมิได้บันทึกค่าเผื่อหนี้สงสัยจะสูญสำหรับรายการที่เกี่ยวข้องกันดังกล่าว
มูลค่าที่คาดว่าจะได้รับคืนของเงินลงทุน เงินให้กู้ยืมระยะสั้น ดอกเบี้ยค้างรับ
และเงินทดรองแก่กิจการที่เกี่ยวข้องกัน
จึงขึ้นอยู่กับความสามารถในการดำเนินงานต่อเนื่องของบริษัทย่อย บริษัทร่วมและบริษัทที่เกี่ยวข้องกัน

ตามที่กล่าวไว้ในหมายเหตุประกอบงบการเงินข้อ 7.1 และข้อ 9 ณ วันที่ 31 ธันวาคม 2542
บริษัทมีลูกหนี้การค้าซึ่งค้างชำระหนี้เกินกำหนด 90 วัน
ในงบการเงินรวมและงบการเงินเฉพาะของบริษัทจำนวน 324 ล้านบาท และจำนวน 98 ล้านบาท
ตามลำดับ จำนวนเงินดังกล่าวรวมลูกหนี้การค้าในกิจการที่เกี่ยวข้องกันจำนวน 67 ล้านบาท
บริษัทบันทึกค่าเผื่อหนี้สงสัยจะสูญในงบการเงินรวมและงบการเงินเฉพาะของบริษัทจำนวน 227
ล้านบาท และจำนวน 60 ล้านบาท ตามลำดับ
มูลค่าที่คาดว่าจะได้รับคืนของลูกหนี้การค้าจึงขึ้นอยู่กับความสามารถในการดำเนินงานของลูกหนี้

ตามที่กล่าวไว้ในหมายเหตุประกอบงบการเงินข้อ 28
บริษัทและบริษัทบย่อยได้ทำสัญญาเช่าอาคารสำนักงานกับบริษัทร่วมแห่งหนึ่ง ซึ่งตามสัญญาเช่าอาคาร
บริษัทและบริษัทย่อยจะต้องจ่ายเงินมัดจำค่าเช่าและค่าเช่าอาคารสำนักงานประจำปีให้คิดหักจากเงินมัดจำการเช่า
ณ วันที่ 31 ธันวาคม 2542 บริษัทมีเงินมัดจำค่าเช่าอาคารสำนักงานจ่ายล่วงหน้าคงเหลือ จำนวน
951 ล้านบาท และจำนวน 852 ล้านบาท
ในงบการเงินรวมและงบการเงินเฉพาะของบริษัทตามลำดับ
เงินมัดจำค่าเช่าอาคารสำนักงานดังกล่าวไม่มีหลักประกัน ดังนั้น
มูลค่าที่คาดว่าจะได้รับคืนของเงินมัดค่าเช่าอาคารสำนักงานจ่ายล่วงหน้านั้น
หากมีการบอกเลิกสัญญาโดยฝ่ายใดฝ่ายหนึ่ง
ขึ้นอยู่กับความสามารถในการจ่ายชำระหนี้ของบริษัทร่วมดังกล่าว

เนื่องจากผลกระทบที่อาจเกิดขึ้นมีสาระสำคัญอย่างมากต่องบการเงิน
หากบริษัทไม่สามารถที่จะดำเนินงานต่อเนื่อง
และเนื่องจากผลของความไม่แน่นอนตามที่กล่าวไว้ในวรรคที่สามจนถึงวรรคที่เจ็ด
ข้าพเจ้าจึงไม่สามารคถที่จะแสดงความเห็นและไม่แสดงความเห็นต่องบการเงินรวมและงบการเงินเฉพาะของบริษัทสำหรับปีสิ้นสุดวันที

31 ธันวาคม 2542 ของบริษัทอุตสาหกรรมปิโตรเคมีกัลไทย จำกัด (มหาชน)
และบริษัทย่อยและของบริษัทอุตสาหกรรมปิโตรเคมีกัลไทย จำกัด (มหาชน)

ตามที่กล่าวไว้ในหมายเหตุประกอบงบการเงินข้อ 4 และข้อ 5 สำหรับปีสิ้นสุดวันที่ 31 ธันวาคม
2542 บริษัทได้เปลี่ยนแปลงวิธีการบัญชีเกี่ยวกับค่าใช้จ่ายก่อนการดำเนินงาน
เงินลงทุนในหลักทรัพย์และได้ปฏิบัติตามมาตรฐานการบัญชีใหม่อื่น ๆ
และข้าพเจ้าได้ตรวจสอบรายการปรับปรุงตามที่กล่าวไว้ในหมายเหตุประกอบงบการเงินข้อ 4
ที่ใช้ในการจัดทำงบการเงินสำหรับปีสิ้นสุดวันที่ 31 ธันวาคม 2542 ขึ้นใหม่
ข้าพเจ้าเห็นว่ารายการปรับปรุงดังกล่าว เหมาะสมและได้นำไปปรับปรุงงบการเงินตามควรแล้ว

  รายงานผู้สอบบัญชีปี 2541

ข้าพเจ้าได้ตรวจสอบงบดุลรวมของบริษัท อุตสาหกรรมปิโตรเคมีกัลไทย จำกัด (มหาชน)
และบริษัทย่อย และงบดุลตามวิธีส่วนได้เสียของบริษัท อุตสาหกรรมปิโตรเคมีกัลไทย จำกัด
(มหาชน) ณ วันที่ 31 ธันวาคม 2541 และ 2540 งบกำไรขาดทุนรวม
งบแสดงการเปลี่ยนแปลงในส่วนของผู้ถือหุ้นรวม งบกำไรสะสมรวม และงบกระแสเงินสดรวม
และงบกำไรขาดทุน งบแสดงการเปลี่ยนแปลงในส่วนของผู้ถือหุ้น งบกำไรสะสม
และงบกระแสเงินสดตามวิธีส่วนได้เสียสำหรับปีสิ้นสุดวันเดียวกันของแต่ละปี
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้าในงบการเงินรวมข้าพเจ้ามิได้ตรวจสอบงบการเงินของบริษัทย่อยสองบริษัท
ซึ่งยอดสินทรัพย์จากงบการเงินของบริษัทย่อย คิดเป็นร้อยละ 0.02 ของสินทรัพย์รวมทั้งสิ้นของปี
2540 งบการเงินดังกล่าวตรวจสอบโดยผู้สอบบัญชีอื่น
ซึ่งข้าพเจ้าได้รับรายงานการสอบบัญชีจากผู้สอบบัญชีอื่นนั้นแล้ว
การแสดงความเห็นของข้าพเจ้าในส่วนที่เกี่ยวกับงบการเงินของบริษัทย่อยที่นำมารวมจึงขึ้นอยู่กับรายงานของผู้สอบบัญชีอื่น

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่า
งบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายงานทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญ
ซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม

งบการเงินปี 2541 ได้จัดทำขึ้นตามข้อสมมติฐานว่าบริษัทจะดำรงอยู่ต่อไป
โดยถือว่าบริษัทจะสามารถดำรงมูลค่าสินทรัพย์ของบริษัทให้มีมูลค่าไม่ต่ำกว่าราคาตามบัญชี
และจ่ายชำระหนี้ได้ตามปกติธุรกิจ ตามที่กล่าวไว้ในหมายเหตุประกอบงบการเงินข้อ 1
บริษัทกำลังประสบปัญหาอย่างมากในเรื่องการขาดสภาพคล่อง
ส่วนของผู้ถือหุ้นจะแสดงขาดทุนเกินทุนจำนวนมาก ถ้าไม่รวมส่วนเกินทุนจากการตีราคาสินทรัพย์
ซึ่งเกิดจากการตีราคาสินทรัพย์ในปี 2540 และการผิดสัญญาเงินกู้ยืมส่วนใหญ่
ซึ่งทำให้เจ้าหนี้สามารถใช้สิทธิเรียกชำระหนี้ที่ยังค้างอยู่ทั้งหมดทันที
ซึ่งทำให้เกิดความไม่แน่นอนอย่างมากเกี่ยวกับความสามารถในการดำรงอยู่ต่อไป
บริษัทได้แต่งตั้งที่ปรึกษาทางการเงิน
ซึ่งช่วยในการจัดทำแผนและดำเนินการปรับปรุงโครงสร้างทางการเงินเพื่อใช้ในการเจรจาต่อรองกับเจ้าหนี้
ในขณะที่เจ้าหนี้เงินกู้ส่วนใหญ่ได้แสดงความต้องการที่จะบรรลุข้อตกลงกับบริษัทในการปรับปรุงโครงสร้างทางการเงิน
โดยแผนดังกล่าวขึ้นอยู่กับความสำเร็จของการจัดทำแผนทางธุรกิจ
และการประมาณการผลการดำเนินงานที่สามารถบรรุผลได้
ซึ่งจะเป็นที่ยอมรับของเจ้าหนี้และสามารถที่จะเอื้ออำนวยต่อการจ่ายชำระหนี้ที่ได้ปรับปรุงโครงสร้าง

การดำรงอยู่ต่อไปของบริษัทและการดำรงมูลค่าสินทรัพย์ของบริษัทให้มีมูลค่าไม่ต่ำกว่าราคาตามบัญชีจึงขึ้นอยู่กับ

1.  เจ้าหนี้ต่างๆ จะรอรับแผนปรับปรุงโครงสร้างทางการเงินของบริษัท

2.  ความสำเร็จของแผนปรับปรุงโครงสร้างทางการเงินซึ่งขึ้นอยู่กับแผนการดำเนินงานและประมาณการผลการดำเนินงานในอนาคตซึ่งเป็นที่ยอมรับของเจ้าหนี้

3.  เงื่อนไขการจ่ายชำระเงินกู้ที่จะตกลงกับเจ้าหนี้ที่จะเป็นประโยชน์แก่บริษัทและ

4.  ผลการดำเนินงานในอนาคตของบริษัท
    ซึ่งเพียงพอที่บริษัทสามารถที่จะปฏิบัติตามแผนการปรับปรุงโครงสร้างหนี้
    และสามารถจ่ายชำระหนี้สินจากการดำเนินงานได้

ตามที่กล่าวไว้ในหมายเหตุประกอบงบการเงินข้อ 12 ในปี 2540 บริษัท บริษัทย่อย
และบริษัทร่วมได้มีการประเมินราคาอาคารและเครื่องจักรใหม่
โดยได้เพิ่มมูลค่าของสินทรัพย์ดังกล่าวจำนวน 70,625 ล้านบาท
มูลค่าเพิ่มสุทธิจากการตีราคาสินทรัพย์ดังกล่าว ณ วันที่ 31 ธันวาคม 2541 มีจำนวน 67,781
ล้านบาท ซึ่งได้รวมส่วนเกินทุนจากการตีราคาทรัพย์สินของบริษัทย่อย
และบริษัทร่วมที่ประสบปัญหาสภาพคล่องจำนวน 17,263 ล้านบาท และจำนวน 22,790 ล้านบาท
ในงบการเงินรวมและงบการเงินตามวิธีส่วนได้เสียตามลำดับ
ซึ่งการดำรงมูลค่าของสินทรัพย์ดังกล่าวและสินทรัพย์ที่เกี่ยวข้อง
ให้มีมูลค่าไม่ต่ำกว่าราคาตามบัญชีขึ้นอยู่กับระดับความเพียงพอของกระแสเงินสดตามที่ได้ประมาณไว้ในแผนการปรับปรุงโครงสร้างหนี้ตามที่ได้กล่าวไว้ในวรรคก่อน

ตามที่กล่าวไว้ในหมายเหตุประกอบงบการเงินข้อ 1 และข้อ 6.2 ณ วันที่ 31 ธันวาคม 2541
บริษัทมีเงินลงทุนในบริษัท ทีพีไอ โพลีน จำกัด (มหาชน) จำนวน 13,970 ล้านบาท และจำนวน
13,959 ล้านบาท ในงบการเงินรวมและงบการเงินตามวิธีส่วนได้เสีย ตามลำดับ
ซึ่งได้รวมส่วนเกินทุนจากการตีราคาทรัพย์สินของบริษัท ทีพีไอ โพลีน จำกัด (มหาชน) จำนวน
16,476 ล้านบาท และเงินให้กู้ยืมระยะสั้นและเงินทดรองแก่บริษัท ทีพีไอ โพลีน จำกัด (มหาชน)
และบริษัทย่อย จำนวน 2,687 ล้านบาท ในงบการเงินรวมและงบการเงินตามวิธีส่วนได้เสีย
งบการเงินและรายงานของผู้สอบบัญชีของบริษัท ทีพีไอ โพลีน จำกัด (มหาชน)
ได้มีประเด็นเกี่ยวกับความสามารถในการที่จะดำรงอยู่ต่อไป
เนื่องจากปัญหาทางด้านการขาดสภาพคล่อง ผลขาดทุนจากอัตราแลกเปลี่ยนและการหยุดชำระหนี้
นอกจากนี้ บริษัทยังมีเงินลงทุนในบริษัทย่อยและบริษัทร่วมบางบริษัท
ซึ่งประสบปัญหาเกี่ยวกับสภาพคล่อง ณ วันที่ 31 ธันวาคม 2541
บริษัทมีเงินลงทุนในบริษัทเหล่านั้นจำนวน 1,295 ล้านบาท และจำนวน 9,570 ล้านบาท
ในงบการเงินรวมและงบการเงินตามวิธีส่วนได้เสีย ตามลำดับ
ซึ่งได้รวมส่วนเกินทุนจากการตีราคาทรัพย์สินของบริษัทย่อย
และบริษัทร่วมที่ประสบปัญหาเกี่ยวกับสภาพคล่อง และมีเงินให้กู้ยืมระยะสั้น
ดอกเบี้ยค้างรับและเงินทดรองแก่กิจการที่เกี่ยวข้องกัน ยกเว้นบริษัท ทีพีไอ โพลีน จำกัด (มหาชน)
ในงบการเงินรวมและงบการเงินตามวิธีส่วนได้เสียจำนวน 3,203 ล้านบาท และจำนวน 11,891
ล้านบาท ตามลำดับ บริษัทมิได้บันทึกค่าเผื่อหนี้สงสัยจะสูญสำหรับรายการที่เกี่ยวข้องกันดังกล่าว
มูลค่าที่คาดว่าจะได้รับคืนของเงินลงทุน ลูกหนี้การค้าและเงินให้กู้ยืมระยะสั้น
ดอกเบี้ยค้างรับและเงินทดรองแก่กิจการที่เกี่ยวข้องกัน
จึงขึ้นอยู่กับความสามารถในการดำรงอยู่ของบริษัทย่อย บริษัทร่วมและบริษัทที่เกี่ยวข้องกัน

ตามที่กล่าวไว้ในหมายเหตุประกอบงบการเงินข้อ 6.1 และข้อ 8 ณ วันที่ 31 ธันวาคม 2541
บริษัทมีลูกหนี้การค้า ซึ่งค้างชำระหนี้เกินกำหนด 90 วันในงบการเงินรวม
และงบการเงินตามวิธีส่วนได้เสียจำนวน 372 ล้านบาท และจำนวน 258 ล้านบาท ตามลำดับ
จำนวนเงินดังกล่าวรวมลูกหนี้การค้าในกิจการที่เกี่ยวข้องกันจำนวน 148 ล้านบาท
บริษัทบันทึกค่าเผื่อหนี้สงสัยจะสูญ ในงบการเงินรวมและงบการเงินตามวิธีส่วนได้เสียจำนวน 121
ล้านบาท และจำนวน 13 ล้านบาทตามลำดับ
มูลค่าที่คาดว่าจะได้รับคืนของลูกหนี้การค้าจึงขึ้นอยู่กับความสามารถในการดำเนินงานของลูกหนี้

ตามที่กล่าวไว้ในหมายเหตุประกอบงบการเงินข้อ 23 และข้อ 6.2
บริษัทและบริษัทย่อยได้ทำสัญญาเช่าอาคารสำนักงานกับบริษัทร่วมแห่งหนึ่ง ซึ่งตามสัญญาเช่าอาคาร
บริษัทและบริษัทย่อยจะต้องจ่ายเงินมัดจำค่าเช่า
และค่าเช่าอาคารสำนักงานประจำปีให้คิดหักจากเงินมัดจำการเช่า ณ วันที่ 31 ธันวาคม 2541
บริษัทมีเงินมัดจำค่าเช่าอาคารสำนักงานจ่ายล่วงหน้าจำนวน 1,031 ล้านบาท และ จำนวน 917
ล้านบาท ในงบการเงินรวมและงบการเงินตามวิธีส่วนได้เสียตามลำดับ
เงินมัดจำเช่าอาคารสำนักงานดังกล่าวไม่มีหลักประกัน
นอกจากนี้บริษัทยังมีเงินให้กู้ยืมกับบริษัทร่วมดังกล่าวอีกจำนวน 1,402
ล้านบาทเงินให้กู้ยืมดังกล่าวไม่มีหลักประกันและกำหนดจ่ายคืนเมื่อทวงถาม
ดังนั้นมูลค่าที่คาดว่าจะได้รับคืนของเงินมัดจำค่าเช่าอาคารสำนักงานจ่ายล่วงหน้านั้น
หากมีการบอกเลิกสัญญาโดยฝ่ายใดฝ่ายหนึ่งและมูลค่าที่คาดว่าจะได้รับคืนของเงินให้กู้ยืม
ขึ้นอยู่กับความสามารถในจ่ายชำระหนี้ของบริษัทร่วมดังกล่าว

เนื่องจากผลกระทบที่อาจเกิดขึ้นมีสาระสำคัญอย่างมากต่องบการเงิน
หากบริษัทไม่สามารถที่จะดำรงอยู่ต่อไป
และเนื่องจากผลของความไม่แน่นอนตามที่กล่าวไว้ในวรรคที่สามจนถึงวรรคที่แปด
ข้าพเจ้าจึงไม่สามารถที่จะแสดงความเห็นและไม่แสดงความเห็นต่องบการเงินรวมและงบการเงินตามวิธีส่วนได้เสียสำหรับปีสิ้นสุดวันที่
31 ธันวาคม 2541 ของบริษัท อุตสาหกรรมปิโตรเคมีกัลไทย จำกัด (มหาชน) และบริษัทย่อย
และของบริษัท อุตสาหกรรมปิโตรเคมีกัลไทย จำกัด (มหาชน)

ข้าพเจ้าเห็นว่า จากการตรวจสอบของข้าพเจ้าและจากรายงานของผู้สอบบัญชีอื่น
งบการเงินรวมและงบการเงินตามวิธีส่วนได้เสียตามที่กล่าวไว้ในวรรคแรกแสดงฐานะการเงิน ณ
วันที่ 31 ธันวาคม 2540 ผลการดำเนินงาน การเปลี่ยนแปลงในส่วนของผู้ถือหุ้น
และกระแสเงินสดสำหรับปีสิ้นสุดวันเดียวกันของ บริษัท อุตสาหกรรมปิโตรเคมีกัลไทย จำกัด
(มหาชน) และบริษัทย่อย และของบริษัท อุตสาหกรรมปิโตรเคมีกัลไทย จำกัด (มหาชน)
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

ข้าพเจ้าได้รายงานไว้เมื่อวันที่ 30 มีนาคม 2541 โดยแสดงความเห็นอย่างมีเงื่อนไขต่องบดุลปี
2540
เนื่องจากบริษัทได้จัดประเภทของหนี้สินระยะยาวระหว่างการปรับปรุงโครงสร้างหนี้เป็นหนี้สินระยะยาวแทนที่จะแสดงเป็นหนี้สินหมุนเวียน
งบการเงินประจำปี 2540 ที่นำมาเปรียบเทียบ
บริษัทได้จัดประเภทใหม่เพื่อให้เป็นไปตามหลักการบัญชีที่รับรองทั่วไปแล้ว
(หมายเหตุประกอบงบการเงินข้อ 15) ดังนั้นความเห็นของข้าพเจ้าต่องบดุลปี 2540
ที่แสดงเปรียบเทียบไว้จึงแตกต่างจากความเห็นเดิมที่ได้แสดงไว้ในรายงานปีก่อน
นอกจากนั้นข้าพเจ้ายังได้แสดงความเห็นอย่างมีเงื่อนไขว่าขึ้นอยู่กับผลการปรับปรุงที่อาจมีขึ้น ก.)
หากบริษัทไม่สามารถจะดำรงอยู่ต่อไป ข.)
ไม่สามารถดำรงมูลค่าของสินทรัพย์ที่ประเมินขึ้นใหม่ให้มีมูลค่าไม่ต่ำกว่าราคาตามบัญชี ค.)
ไม่สามารถดำรงมูลค่าของ เงินลงทุนในบริษัท ทีพีไอ โพลีน จำกัด (มหาชน)
และเงินให้กู้ยืมระยะสั้นและเงินทดรองแก่บริษัท ทีพีไอ โพลีน จำกัด (มหาชน) และ บริษัทย่อย
และ ง.) ผลของการที่บริษัทมิได้กันค่าเผื่อหนี้สงสัยจะสูญไว้อย่างเพียงพอ ในปี 2541
มาตรฐานการรายงานของผู้สอบบัญชีได้เปลี่ยนแปลงไปตามประกาศ ก.บช. ฉบับที่ 41
(พ.ศ.2541)
ซึ่งประกาศดังกล่าวได้ยกเลิกการแสดงความเห็นอย่างมีเงื่อนไขที่ขึ้นอยู่กับผลของความไม่แน่นอน
ดังนั้นความเห็นของข้าพเจ้าต่องบการเงินสำหรับปี 2540 ซึ่งนำมาแสดงไว้ ณ ที่นี้
จึงแตกต่างไปจากที่ได้แสดงไว้ในรายงานของปีก่อน

(2) สรุปงบการเงิน

  ตารางสรุปงบการเงินของบริษัท อุตสาหกรรมปิโตรเคมีกัลไทย จำกัด (มหาชน) และบริษัทย่อย

+------------------------------+------------+------------+------------+
|   รายการ                     | ง          |            |            |
|                              | บการเงินรวม |            |            |
|   (หน่วย : ล้านบาท)            |            |            |            |
+------------------------------+------------+------------+------------+
|                              | 2541       | 2542       | 2543       |
+------------------------------+------------+------------+------------+
|   สินทรัพย์รวม                  | 173,503    | 177,175    | 137,706    |
+------------------------------+------------+------------+------------+
|   หนี้สินรวม                    | 129,531    | 142,671    | 161,266    |
+------------------------------+------------+------------+------------+
|   ส่วนของผู้ถือหุ้น                | 43,972     | 34,504     | (23,560)   |
+------------------------------+------------+------------+------------+
|   รายได้จากการขาย             | 46,173     | 56,365     | 72,047     |
+------------------------------+------------+------------+------------+
|   รายได้รวม                   | 75,619     | 58,908     | 72,889     |
+------------------------------+------------+------------+------------+
|   ต้นทุนขาย                    | 35,486     | 45,005     | 61,429     |
+------------------------------+------------+------------+------------+
|   ค่าใช้จ่ายรวม                 | 53,189     | 68,215     | 112,795    |
+------------------------------+------------+------------+------------+
|   กำไรขั้นต้น                   | 10,686     | 11,360     | 10,617     |
+------------------------------+------------+------------+------------+
|   กำไรสุทธิ                    | 22,441     | (8,550)    | (39,276)   |
+------------------------------+------------+------------+------------+
|   กำไรสุทธิต่อหุ้น (บาท)          | 11.51      | (4.38)     | (20.14)    |
+------------------------------+------------+------------+------------+
|   ทุนจดทะเบียน                 | 21,700     | 21,700     | 21,700     |
+------------------------------+------------+------------+------------+
|   ทุนที่ออกและเรียกชำระแล้ว       | 19,500     | 19,500     | 19,500     |
+------------------------------+------------+------------+------------+
|   มูลค่าต่อหุ้น (บาท)             | 10         | 10         | 10         |
+------------------------------+------------+------------+------------+

  (ค) อัตราส่วนทางการเงิน

อัตราส่วนทางการเงินของบริษัท อุตสาหกรรมปิโตรเคมีกัลไทย จำกัด (มหาชน) และบริษัทย่อย

  ----------------------------------- ---------------------------------- ----------- ----------- ---------- ------ --
                                                                         2541        2542        2543              

  อัตราส่วนสภาพคล่อง (Liquidity Ratio)                                                                                

                                      อัตราส่วนสภาพคล่อง (เท่า)              0.17        0.20        0.14              

                                      อัตราส่วนสภาพคล่องหมุนเร็ว (เท่า)        0.04        0.05        0.04              

                                      อัตราส่วนสภาพคล่องกระแสเงินสด (เท่า)    0.05        0.04        0.02              

                                      อัตราส่วนหมุนเวียนลูกหนี้การค้า (เท่า)      10.07       12.93       14.68             

                                      ระยะเวลาเก็บหนี้เฉลี่ย (วัน)             36          28          25                

                                      อัตราส่วนหมุนเวียนสินค้าคงเหลือ (เท่า)     7.56        8.54        8.84              

                                      ระยะเวลาขายสินค้าเฉลี่ย (วัน)           48          42          41                

                                      อัตราส่วนหมุนเวียนเจ้าหนี้ (เท่า)          10.72       10.31       14                

                                      ระยะเวลาชำระหนี้ (วัน)                34          35          26                

                                      Cash Cycle (วัน)                    49          35          39                

                                                                                                                   

  อัตราส่วนแสดงความสามารถในการหากำไร                                                                                 
  (Profitability Ratios)                                                                                           

                                      อัตรากำไรขั้นต้น (%)                   23.14%      20.15%      14.74%            

                                      อัตรากำไรจากการดำเนินงาน             -15.20%     -16.92%     -14.79%           

                                      อัตราส่วนเงินสดต่อการทำกำไร            -97.45%     -53.27%     -23.85%           

                                      อัตรากำไรสุทธิ (%)                    29.68%      -14.51%     -53.88%           

                                      อัตราผลตอบแทนต่อผู้ถือหุ้น (%)            58.42%      -21.79%     -717.78%          

                                                                                                                   

  อัตราส่วนแสดงประสิทธิภาพในการดำเนินงาน                                                                                
  (Efficiency Ratio)                                                                                               

                                      อัตราผลตอบแทนจากสินทรัพย์ (%)          12.84%      -4.83%      -24.95%           

                                      อัตราผลตอบแทนจากสินทรัพย์ถาวร (%)      31.24%      -3.72%      -28.94%           

                                      อัตราหมุนของสินทรัพย์ (เท่า)             0.43        0.33        0.46              

                                                                                                                   

  อัตราส่วนวิเคราะห์นโยบายทางการเงิน                                                                                    
  (Financial Policy Ratio)                                                                                         

                                      อัตราส่วนหนี้สินต่อส่วนของผู้ถือหุ้น (เท่า)     2.75        4.13        (6.84)            

                                      อัตราส่วนความสามารถในการชำระดอกเบี้ย   n/a         n/a         n/a               
                                      (เท่า)                                                                        

                                      อัตราส่วนความสามารถชำระภาระผูกพัน      n/a         N/a         n/a               
                                      (เท่า) (Cash Basic)                                                           

                                                                                                                   

  ข้อมูลต่อหุ้น                                                                                                         

                                      มูลค่าตามบัญชีต่อหุ้น                     24.14       17.69       (12.08)           

                                      กำไรสุทธิต่อหุ้น                        11.51       (4.38)      (20.15)           
  ----------------------------------- ---------------------------------- ----------- ----------- ---------- ------ --

หมายเหตุ : บริษัทได้ประกาศหยุดพักชำระหนี้ตั้งแต่เดือนสิงหาคม 2540
จึงไม่สามารถแสดงอัตราส่วนความสามารถ

ในการชำระดอกเบี้ยและความสามารถชำระภาระผูกพันได้
เนื่องจากอัตราส่วนที่คำนวณได้ไม่ได้สะท้อน

ภาพที่แท้จริงของบริษัท

1.  คำอธิบายและการวิเคราะห์ฐานะการเงินและผลการดำเนินงาน

สาเหตุที่เกิดความไม่แน่นอนหรือผู้สอบบัญชีถูกจำกัดขอบเขตทำให้ผู้สอบบัญชีไม่แสดงความเห็นต่องบการเงินสำหรับปีสิ้นสุดวันที่
31 ธันวาคม 2543 ของบริษัท มีดังนี้

1.  มีความไม่แน่นอนเกี่ยวกับความสามารถในการดำเนินงานต่อเนื่องและผลสำเร็จของแผนฟื้นฟูกิจการ
    และการที่ลูกหนี้ได้ยื่นอุทธรณ์คำคัดค้านคำสั่งศาลล้มละลายกลาง

2.  การที่ข้อมูลทางการเงินของบริษัทร่วมแห่งหนึ่งที่นำมาคำนวณเงินลงทุนตามวิธีส่วนได้เสีย
    เป็นข้อมูลที่จัดทำขึ้นโดยฝ่ายบริหารของบริษัทร่วมแห่งนั้นและยังไม่ได้ตรวจสอบโดยผู้สอบบัญชี
    ผลขาดทุนคิดตามส่วนได้เสียของบริษัทร่วมดังกล่าว มีจำนวน 2,807.77
    ล้านบาทถือตามข้อมูลของผู้บริหารของบริษัทร่วม อย่างไรก็ดี
    ผู้บริหารแผนของบริษัทได้พิจารณาตั้งค่าเผื่อการลดค่าของเงินลงทุนในบริษัทร่วมแห่งนี้จำนวน
    5,897.75 ล้านบาท
    เนื่องจากบริษัทร่วมแห่งนี้ประสบปัญหาสภาพคล่องและอยู่ในระหว่างการปรับโครงสร้างหนี้
    จีงเกิดความไม่แน่นอนของมูลค่าที่คาดว่าจะได้รับคืนจากเงินลงทุนในบริษัทร่วมดังกล่าว
    ผู้บริหารแผนจึงตีราคาเงินลงทุนในบริษัทร่วมแห่งนี้
    เท่ากับราคาปิดของหุ้นของบริษัทร่วมแห่งนี้ที่ซื้อขายในตลาดหลักทรัพย์แห่งประเทศไทย
    ส่วนต่างระหว่างราคาตามบัญชีและราคาปิดของหุ้นของบริษัทร่วมแห่งนี้
    จึงถูกบันทึกเป็นค่าเผื่อการลดค่าของเงินลงทุน

3.  การที่มิได้ปฏิบัติตามหลักการบัญชีที่รับรองทั่วไปเกี่ยวกับการตีราคาตามบัญชีของที่ดิน
    อาคารและเครื่องจักร ณ วันที่ 31 ธันวาคม 2543 มีจำนวน 6,480.61 ล้านบาท
    มีรายละเอียดตามที่กล่าวไว้ในหัวข้อ 1.4 เกี่ยวกับปัจจัยเสี่ยง

4.  การที่บริษัทย่อยแห่งหนึ่งมิได้ตั้งดอกเบี้ยค้างจ่ายของเจ้าหนี้ค่าก่อสร้างและเครื่องจักร ณ วันที่
    31 ธันวาคม 2543 จำนวน 219.7 ล้านบาท มีรายละเอียดตามที่กล่าวไว้ในหัวข้อ 1.4
    เกี่ยวกับปัจจัยเสี่ยง

5.  ผลของการหักกลบลบหนี้ระหว่างบริษัทและบริษัทย่อยในปี 2543
    เนื่องจากผู้สอบบัญชีไม่ได้รับการตอบกลับจากสำนักงานทนายความของบริษัท อย่างไรก็ดี
    ในไตรมาส 1 และ 2
    ผู้สอบบัญชีได้รับการตอบกลับเกี่ยวกับเรื่องนี้จากสำนักงานทนายความของบริษัทแล้ว

6.  การถูกจำกัดขอบเขตการตรวจสอบเกี่ยวกับสินค้าคงเหลือ ณ วันที่ 31 ธันวาคม 2542
    เนื่องจากผู้สอบบัญชียังไม่ได้รับการแต่งตั้งให้ป็นผู้สอบบัญชีของบริษัท ณ ขณะนั้น

7.  การถูกจำกัดขอบเขตเกี่ยวกับการตรวจสอบหนี้ที่เจ้าหนี้ยื่นต่อเจ้าพนักงานพิทักษ์ทรัพย์ยังไม่แล้วเสร็จ
    จนถึง ณ ขณะนี้การสอบตรวจสอบหนี้โดยเจ้าพนักงานพิทักษ์ทรัพย์ก็ยังไม่แล้วเสร็จ

8.  การถูกจำกัดขอบเขตเกี่ยวกับการที่ผู้สอบบัญชีไม่ได้รับหนังสือตอบกลับจากทนายความของบริษัท
    ภายในวันที่ต้องออกรายงานของผู้สอบบัญชี

ผลการดำเนินงาน

 วิเคราะห์ผลการดำเนินงานและสาเหตุการเปลี่ยนแปลงของรายการสำคัญตามงบการเงินที่ผลกระทบต่อฐานะการเงินและผลการดำเนินงานของบริษัทและบริษัทย่อย

- รายได้

รายได้จากการขายตามงบการเงินรวมในปี 2543 มีจำนวน 72,046.52 ล้านบาท เพิ่มขึ้นร้อยละ
28.71 เนื่องจากราคาวัตถุดิบคือน้ำมันดิบมีราคาสูงขึ้น
ประกอบกับการอ่อนตัวของค่าเงินบาทเมื่อเทียบดอลล่าร์สหรัฐ ทำให้ราคาขายเฉลี่ยในปี 2543
ของผลิตภัณฑ์ต่างๆ เทียบเป็นเงินบาทสูงกว่าปี 2542 ประมาณร้อยละ 37 ทั้งนี้บริษัทฯ
ยังคงรักษาสัดส่วนยอดขายในประเทศต่อยอดขายต่างประเทศอยู่ที่ประมาณ 70 : 30

รายได้แบ่งตามประเภทของผลิตภัณฑ์

ผลิตภัณฑ์ปิโตรเคมี ในปี 2543 มีมูลค่าการจำหน่าย 41,253 ล้านบาท เพิ่มขึ้นจากปีที่ผ่านมาร้อยละ
22 เพิ่มขึ้นเนื่องจากปัจจัยด้านราคา
โดยระดับราคาเม็ดพลาสติกในภูมิภาคเอเชียมีการปรับตัวสูงขึ้นตั้งแต่ไตรมาสสุดท้ายของปี 2542
และอ่อนตัวเล็กน้อยในช่วงไตรมาส 3 และ 4 ของปี 2543
ประกอบกับการอ่อนตัวของค่าเงินบาทเมื่อเทียบกับเงินดอลล่าร์สหรัฐ
ทำให้ราคาขายเฉลี่ยของเม็ดพลาสติกเทียบเป็นเงินบาทในปี 2543 สูงกว่าปี 2542 ประมาณร้อยละ
30 ในส่วนปริมาณการขายเม็ดพลาสติกในปี 2543 (ไม่รวมเม็ดพลาสติก LDPE) รวม 796,984
ตัน เพิ่มขึ้นจากปี 2542 เพียง 971 ตัน หรือเพิ่มขึ้นร้อยละ 0.12 เนื่องจากเศรษฐกิจที่ชะลอตัว
โดยมีอัตราการเติบโตทางเศรษฐกิจในประเทศเพิ่มขึ้นร้อยละ 4
ทำให้ปริมาณขายเม็ดพลาสติกในประเทศเพิ่มขึ้น 16,270 ตัน หรือเพิ่มขึ้นประมาณร้อยละ 5
และเป็นผลให้ยอดปริมาณการส่งออกเม็ดพลาสติกลดลง 15,299 ตัน หรือลดลงร้อยละ 3

ยอดขายผลิตภัณฑ์โอเลฟินส์ในปี 2543 มีจำนวน 14,607 ล้านบาท เพิ่มขึ้นจากปี 2542 จำนวน
3,214 ล้านบาท คิดเป็นร้อยละ 28 ยอดจำหน่ายผลิตภัณฑ์อะโรเมติกส์ จำนวน 2,421 ล้านบาท
เพิ่มขึ้นจากปี 2542 จำนวน 212 ล้านบาท หรือเพิ่มขึ้นร้อยละ 10

ผลิตภัณฑ์น้ำมัน มีมูลค่าการจำหน่ายผลิตภัณฑ์น้ำมันของบริษัทและบริษัทย่อย ในปี 2543 จำนวน
28,933 ล้านบาท และเพิ่มขึ้นจากปี 2542 จำนวน 7,997 หรือเพิ่มขึ้นร้อยละ 38
โดยปริมาณขายในปี 2543 มีจำนวนประมาณ 3,220 ล้านลิตร ลดลงจากปี 2542 คิดเป็นร้อยละ 8
เนื่องจากราคาน้ำมันตลาดโลกปรับตัวสูงขึ้น และมีความผันผวนมาตลอด
รวมทั้งค่าเงินบาทที่อ่อนตัวลง ทำให้ราคาน้ำมันสูงขึ้น และเป็นผลให้ปริมาณการใช้น้ำมันลดลง

รายได้อื่นๆ ในปี 2543 มีรายได้อื่นๆ จำนวน 1,861 ล้านบาท เพิ่มขึ้นจากปี 2542 ร้อยละ 3
ส่วนใหญ่เป็นรายได้จากการผลิตกระแสไฟฟ้า
เพื่อจำหน่ายให้บริษัทที่เกี่ยวข้องในนิคมอุตสาหกรรมทีพีไอ

- ค่าใช้จ่าย

ปี 2543 มีค่าใช้จ่ายจำนวน 112,795.21 ล้านบาท เพิ่มขึ้นจากปี 2542 จำนวน 44,580.61
ล้านบาท หรือเพิ่มขึ้นร้อยละ 65.35 ทั้งนี้ค่าใช้จ่ายที่เพิ่มขึ้นสาเหตุเนื่องจาก

1.  การตั้งสำรองค่าเผื่อหนี้สงสัยจะสูญ 9,852.47 ล้านบาท เพิ่มขึ้นจากปี 2542 จำนวน
    8,730.83 ล้านบาท เนื่องจากมีการตั้งค่าเผื่อหนี้สงสัยจะสูญสำหรับเงินกู้ยืมระยะสั้น
    ดอกเบี้ยค้างรับ และเงินทดรองจ่ายแก่กิจการที่เกี่ยวข้องกัน ในปี 2542
    ค่าเผื่อหนี้สงสัยจะสูญจำนวน 1,105.64 ล้านบาท
    แสดงอยู่ในรายการค่าใช้จ่ายในการขายและบริหาร
    ส่วนใหญ่เป็นการตั้งสำรองตั๋วเงินรับค่าที่ดิน

2.  ขาดทุนจากการตีราคาทรัพย์สิน 8,953.07 ล้านบาท
    เพื่อให้สินทรัพย์ของบริษัทและบริษัทย่อยแสดงในมูลค่าที่คาดว่าจะได้รับคืน
    และเป็นไปตามหลักการบัญชีที่รับรองทั่วไป

3.  ดอกเบี้ยจ่ายในปี 2543 จำนวน 14,124.26 ล้านบาท เพิ่มขึ้นจากปี 2542 จำนวน
    1,853.55 ล้านบาท เนื่องจากเงินกู้ยืมส่วนใหญ่ถูกแปลงเป็นเงินสกุลบาท
    ซึ่งมีอัตราดอกเบี้ยที่สูงกว่าเงินกู้สกุลต่างประเทศ และผลจากค่าเงินบาทที่อ่อนตัวลงในปี 2543
    เมื่อเทียบกับปี 2542 ทำให้เงินกู้ยืมถูกแปลงเป็นเงินบาทมีมูลค่าสูง

4.  ผลขาดทุนจากอัตราแลกเปลี่ยนในปี 2543 จำนวน 8,318.09 ล้านบาทเพิ่มขึ้น 6,007.49
    ล้านบาท เมื่อเปรียบเทียบกับผลขาดทุนจากอัตราแลกเปลี่ยนจำนวน 2,310.6 ล้านบาท ในปี
    2542 เนื่องจากบริษัทและบริษัทย่อยมีเงินกู้เป็นเงินตราต่างประเทศหลายสกุลเงิน
    โดยเฉพาะการอ่อนตัวของค่าเงินบาทเมื่อเทียบกับดอลล่าร์สหรัฐ จากอัตราแลกเปลี่ยน
    37.7098 บาทต่อ 1 ดอลล่าร์สหรัฐ ในปี 2542 เป็น 43.4396 บาทต่อ 1 ดอลล่าร์สหรัฐ
    ในปี 2543 หรืออ่อนตัวลงร้อยละ 15

5.  บริษัทได้รับรู้ส่วนได้เสียในผลขาดทุนจากบริษัทร่วมในปี 2543 จำนวน 2,967.26 ล้านบาท
    ในขณะที่ปี 2542 บริษัทได้รับรู้ส่วนได้เสียในกำไรสุทธิของบริษัทร่วมจำนวน 913.96 ล้านบาท

6.  มีค่าใช้จ่ายในการฟื้นฟูกิจการสำหรับปี 2543 จำนวน 453.54 ล้านบาท

- กำไร

กำไรขั้นต้น ลดลงจากร้อยละ 23.40 ในปี 2542 เหลือร้อยละ 14.74 ในปี 2543
เนื่องจากการปรับตัวสูงขึ้นของวัตถุดิบ โดยเฉพาะน้ำมันดิบซึ่งเป็นสัดส่วนต้นทุนถึงร้อยละ 75
ของต้นทุนวัตถุดิบทั้งหมด โดยราคาน้ำมันดิบจะผันแปรไปตามราคาตลาดน้ำมันโลก ในปี 2543
ที่ผ่านมาได้ปรับตัวสูงขึ้นประมาณร้อยละ 60
ในขณะที่ราคาขายผลิตภัณฑ์ปรับตัวสูงขึ้นในสัดส่วนที่น้อยกว่าต้นทุน

กำไรสุทธิ เนื่องจากกำไรขั้นต้นลดลง ประกอบกับค่าใช้จ่ายที่เพิ่มสูงขึ้นอย่างมาก
เนื่องจากการปรับลดมูลค่าสินทรัพย์และการตั้งสำรองค่าเผื่อหนี้สงสัยจะสูญ
จึงทำให้บริษัทและบริษัทย่อยมีผลขาดทุนสุทธิในปี 2543 จำนวน 39,276.19 ล้านบาท
เมื่อเปรียบเทียบกับผลขาดทุน 8,549.94 ล้านบาทในปี 2542 มีผลขาดทุนเพิ่มขึ้น 30,726.25
ล้านบาท หรือร้อยละ 359.37

- สินทรัพย์

สินทรัพย์ของบริษัทและบริษัทย่อย ณ วันที่ 31 ธันวาคม 2543 มีจำนวน 137,706.23 ล้านบาท
ลดลงจากสิ้นปี 2542 ซึ่งมีจำนวน 177,175.47 ล้านบาท ลดลง 39,469.23 ล้านบาท
หรือลดลงร้อยละ 22.28 เนื่องจาก

1.  เงินลงทุนมีมูลค่าลดลง โดยในปี 2542 บริษัทและบริษัทย่อยมีเงินลงทุนมูลค่า 14,512.16
    ล้านบาท ส่วนในปี 2543 มูลค่าเงินลงทุนลดลงอย่างมากเหลือ 3,632.70 ล้านบาท ลดลง
    10,879.45 ล้านบาท หรือลดลงร้อยละ 74.97
    สาเหตุที่สำคัญเนื่องจากมีการตั้งค่าเผื่อการด้อยค่าของเงินลงทุนใน บมจ.ทีพีไอโพลีน
    ซึ่งเป็นบริษัทร่วมและบริษัทที่เกี่ยวข้องอื่น ๆ

2.  ที่ดิน อาคารและอุปกรณ์ มีมูลค่าลดลง ณ สิ้นปี 2542 ที่ดิน
    อาคารและอุปกรณ์ตามงบการเงินรวมมีมูลค่า 130,552.85 ล้านบาท ส่วนสิ้นปี 2543 มีมูลค่า
    108,382.44 ล้านบาท ลดลง 22,170.41 ล้านบาท หรือลดลงร้อยละ 16.98
    สาเหตุที่สินทรัพย์ลดลงเนื่องจากผู้บริหารแผนให้ผู้ประเมินราคาอิสระทบทวนการประเมินราคาสินทรัพย์ในปี
    2543

3.  เงินให้กู้ยืมระยะสั้นและเงินทดรองแก่กิจการที่เกี่ยวข้องลดลง 8,863.63 ล้านบาท
    หรือลดลงร้อยละ 86.10 เนื่องจากในปี 2543
    ผู้บริหารแผนมีการพิจารณาตั้งค่าเผื่อหนี้สงสัยจะสูญจำนวน 9,557.35 ล้านบาท

บริษัทและบริษัทย่อยได้เปลี่ยนแปลงนโยบายการบัญชีเกี่ยวกับส่วนเกินทุนจากการตีราคาทรัพย์สินที่แสดงอยู่ในส่วนของผู้ถือหุ้น
จากเดิมที่โอนไปยังงบกำไรขาดทุน เป็นโอนไปยังขาดทุนสะสมโดยตรง
เมื่อส่วนเกินทุนนั้นถือเป็นรายการที่เกิดขึ้นแล้ว
เพื่อให้สอดคล้องกับมาตรฐานการบัญชีที่มีการแก้ไขเมื่อวันที่ 26 ธันวาคม 2543
จากการเปลี่ยนแปลงดังกล่าว มีผลกระทบต่อฐานะการเงินและผลการดำเนิน
โดยทำให้ขาดทุนสุทธิของบริษัทและบริษัทย่อยตามงบการเงินรวม ในปี 2543 ลดลง 1,830.24
ล้านบาท

 - ลูกหนี้

ในปี 2543 บริษัทและบริษัทย่อยมีระยะเวลาเก็บหนี้เฉลี่ย 25 วัน ลดลงเล็กน้อยจากปีที่ผ่านมา 3
วัน
เนื่องจากการเพิ่มขึ้นของสัดส่วนของยอดขายในผลิตภัณฑ์น้ำมันซึ่งมีระยะเวลาการให้สินเชื่อที่สั้นกว่าผลิตภัณฑ์ปิโตรเคมี

บริษัทฯ มีนโยบายการบริหารความเสี่ยงด้านการให้สินเชื่อ
โดยเรียกหลักประกันจากลูกค้าก่อนที่จะทำการซื้อขาย เช่น หนังสือค้ำประกันของธนาคาร
ตั๋วแลกเงินที่ได้รับอาวัลจากธนาคาร เช็คลงวันที่ล่วงหน้า หรือการชำระเป็นเงินสด อย่างไรก็ดี
ในปี 2543 มีลูกหนี้การค้าที่มีปัญหาหรือค้างชำระเกินกว่า 1 ปี จำนวน 166.86 ล้านบาท
คิดเป็นร้อยละ 4.57 ของยอดลูกหนี้ บริษัทฯ ได้ตั้งค่าเผื่อหนี้สงสัยจะสูญไว้แล้วจำนวน 328.65
ล้านบาท ซึ่งคาดว่าเพียงพอ

- หนี้สิน

ณ วันที่ 31 ธันวาคม 2543 บริษัทและบริษัทย่อยมีหนี้สินจำนวน 161,266.45 ล้านบาท
เพิ่มขึ้นจากปี 2542 จำนวน 18,595.02 ล้านบาท หรือเพิ่มขึ้นร้อยละ 13.03
เนื่องจากบริษัทและบริษัทย่อยอยู่ระหว่างการปรับโครงสร้างหนี้
หนี้สินส่วนใหญ่เป็นหนี้สินระยะยาวระหว่างการปรับโครงสร้างหนี้จำนวน 120,546.09 ล้านบาท
และดอกเบี้ยค้างจ่ายจำนวน 30,341.55 ล้านบาท
การจ่ายชำระหนี้ในปัจจุบันต้องดำเนินการตามแผนฟื้นฟู ซึ่งบริษัท เอ็ฟเฟ็คทีฟ แพลนเนอร์ส จำกัด
เป็นผู้จัดทำแผนและบริหารแผน

- ส่วนของผู้ถือหุ้น

บริษัทและบริษัทย่อยมีส่วนของผู้ถือหุ้น ณ วันที่ 31 ธันวาคม 2543 จำนวน (23,560.22) ล้านบาท
ลดลงจากปี 2542 ซึ่งมีส่วนของผู้ถือหุ้นจำนวน 34,504.04 ล้านบาท ลดลง 58,064.26 ล้านบาท
หรือลดลงร้อยละ 168.28 เนื่องจากสาเหตุที่สำคัญ คือ

1.  ในปี 2540 บริษัทและบริษัทย่อยได้ให้ผู้ประเมินราคาอิสระประเมินราคาทรัพย์สินบางส่วน
    ส่วนเกินทุนจากการตีราคาทรัพย์สิน ณ สิ้นปี 2542 มีจำนวน 64,397.39 ล้านบาท ต่อมาในปี
    2543
    บริษัทและบริษัทย่อยโดยผู้บริหารแผนได้ให้ผู้ประเมินราคาอิสระประเมินราคาทรัพย์สินอีกครั้ง
    มีส่วนเกินทุนจากการตีราคาทรัพย์สิน ณ สิ้นปี 2543 จำนวน 42,917.92 ล้านบาท
    ลดลงจากปี 2542 จำนวน 21,479.46 ล้านบาท หรือลดลงร้อยละ 33.35

2.  ขาดทุนสะสมเพิ่มขึ้นในปี 2543 จำนวน 36,008.68 ล้านบาท หรือขาดทุนเพิ่มขึ้นร้อยละ
    59.63 โดยปี 2543 มีขาดทุนสะสม 96,391.39 ล้านบาท ขณะที่ปี 2542 มีขาดทุนสะสม
    60,382.71 ล้านบาท

- งบกระแสเงินสด

ในปี 2543 บริษัทและบริษัทย่อยมีรายการเปลี่ยนแปลงที่สำคัญในงบกระแสเงินสด คือ

-   เงินสดสุทธิได้มาจากกิจกรรมดำเนินงาน 2,541.95 ล้านบาท
    เนื่องจากบริษัทและบริษัทย่อยอยู่ระหว่างการฟื้นฟูกิจการ มีผลให้ดอกเบี้ยค้างจ่ายเพิ่มสูงขึ้น
    จึงยังไม่ได้มีการชำระดอกเบี้ยจ่ายที่อยู่ในแผนฟื้นฟูกิจการ

-   เงินสดสุทธิใช้ไปในกิจกรรมลงทุน 5,462.81 ล้านบาท โดยที่ดิน
    อาคารและอุปกรณ์เพิ่มขึ้นจากปีที่ผ่านมา 4,756.65 ล้านบาท
    เนื่องจากโครงการในอดีตที่มีการดำเนินการต่อเนื่อง ได้แก่ โรงกลั่นน้ำมันแห่งใหม่,
    ถังเก็บสารเคมี (tank farm) และท่าเทียบเรือ

-   เงินสดสุทธิจากกิจกรรมจัดหาเงิน 2,731.23 ล้านบาท
    เนื่องจากมีเงินเบิกเกินบัญชีค้างชำระเพิ่มขึ้น
    และมีการโอนเงินกู้ระยะยาวบางส่วนกับดอกเบี้ยค้างจ่ายมาเป็นเงินกู้ระยะสั้น

สภาพคล่อง

อัตราส่วนสภาพคล่องของบริษัทและบริษัทย่อยลดลงจากปีที่ผ่านมา โดยลดลงจาก 0.20 เท่าในปี
2542 เหลือ 0.14 เท่า ในปี 2543 เนื่องจากสินทรัพย์หมุนเวียนลดลง โดยรายการสำคัญ คือ
การตั้งค่าเผื่อหนี้สงสัยจะสูญสำหรับเงินให้กู้ยืมระยะสั้นและเงินทดรองแก่กิจการที่เกี่ยวข้อง จำนวน
9,557 ล้านบาท อีกทั้งหนี้สินหมุนเวียนเพิ่มขึ้น เนื่องจากดอกเบี้ยค้างจ่ายเพิ่มขึ้นจาก 17,920
ล้านบาท ในปี 2542 เป็น 30,342 ล้านบาท ในปี 2543 หรือเพิ่มขึ้น 12,421 ล้านบาท

 แหล่งที่มาและใช้ไปของเงินทุน

เนื่องจากบริษัทฯ อยู่ระหว่างการฟื้นฟูกิจการ เงินทุนเวียนส่วนใหญ่ของบริษัทฯ
ได้จากการดำเนินงานซึ่งมีค่อนข้างจำกัด ประกอบกับโรงกลั่นน้ำมันแห่งใหม่กำลังการผลิตเต็มที่
150,000 บาเรลต่อวัน ซึ่งสร้างเสร็จในปี 2543
ทำให้มีความต้องการเงินทุนหมุนเวียนเพิ่มเติมเพื่อเพิ่มระดับกำลังการผลิต
(ดูรายละเอียดเพิ่มเติมข้อ 1.1.1 ความเสี่ยงทางด้านสภาพคล่องทางการเงิน หน้า 2-4)

อนึ่ง บริษัทฯ โดยผู้บริหารแผนอยู่ระหว่างการดำเนินมาตราการต่างๆ
ซึ่งมีผลทำให้เงินทุนหมุนเวียนของบริษัทฯ เพิ่มขึ้น เช่น
การเจราจากับสถาบันการเงินเพื่อให้การสนับสนุนทางการเงินแก่บริษัทฯ
การขายสินทรัพย์ที่ไม่ใช่สินทรัพย์หลัก ในส่วนของการจ่ายชำระหนี้เงินกู้ยืม ซึ่งบริษัทฯ
หยุดการจ่ายชำระมาตั้งแต่ปี 2540 บริษัทฯ จะเริ่มจ่ายชำระตามที่กำหนดไว้แผนฟื้นฟูกิจการ

รายจ่ายลงทุน

ในปี 2539 บริษัทฯ เริ่มสร้างโรงกลั่นน้ำมันแห่งใหม่ มีกำลังการผลิตเต็มที่ 150,000 บาเรลต่อวัน
เพิ่มจากโรงกลั่นน้ำมันแห่งแรก กำลังการผลิต 65,000 บาเรลต่อวัน
โดยตั้งอยู่บริเวณนิคมอุตสาหกรรมทีพีไอ จังหวัดระยอง โรงกลั่นของบริษัทฯ
สร้างเสร็จและสามารถดำเนินการผลิตเชิงพาณิชย์เมื่อปลายปี 2543
โดยผลิตภัณฑ์ที่ผลิตได้จากโรงกลั่น คือ ผลิตภัณฑ์น้ำมันและน้ำมันเชื้อเพลิงชนิดต่างๆ
และบางส่วนนำไปเป็นวัตถุดิบเพื่อใช้ในการผลิตผลิตภัณฑ์ปิโตรเคมี รายละเอียดอื่นๆ
ของโครงการมีดังนี้

+---------------------+------------------------------------------------+
| จุดประสงค์ของโครงการ  | (1)                                            |
| :                   |  เนื่องจากอุตสาหกรรมปิโตรเคมีและพลังงานเชื้อเพลิงเป็นอุตส |
|                     | าหกรรมพื้นฐานที่มีความสำคัญต่อการพัฒนาเศรษฐกิจของประเทศ |
|                     |     ประกอบ                                     |
|                     | กับความต้องการใช้น้ำมันเชื้อเพลิงมีอัตราการขยายตัวเพิ่มสูงขึ้น |
|                     |                                                |
|                     | (2) เพื่อให้บริษัทฯ                                 |
|                     |     สามารถดำเ                                  |
|                     | นินโครงการอุตสาหกรรมปิโตรเคมีครบวงจรอย่างมีประสิทธิภาพ |
|                     |     ลดต้นทุนการผลิตให้ต่ำลง                         |
|                     |     และสามารถแข่งขันกับผู้ผลิตรายอื่นๆ ในตลาดโลก       |
+---------------------+------------------------------------------------+
| ผลตอบแทนการลงทุนที่คา  | 12.41%                                         |
| ดว่าจะได้รับจากโครงการ |                                                |
| (IRR) :             | อนึ่ง เนื่องจากโรงกลั่นแห่งนี้เริ่มดำเนินการปลายปี 2543     |
|                     | โดยใช้อัตราการผลิตประมาณ 60%                      |
|                     | ผลตอบแทนที่เกิดขึ้นจริงจึงยัง                          |
|                     | ไม่สามารถนำมาเปรียบเทียบได้กับที่ผลตอบแทนที่ประมาณการได้ |
+---------------------+------------------------------------------------+
| เงินลงทุนและช         | ประมาณการเงินลงทุนทั้งโครงการ จำนวน 116            |
| ่วงเวลาการจ่ายเงินลงทุน | ล้านเหรียญสหรัฐ หรือ 3,021 ล้านบาท (อัตราแลกเปลี่ยน    |
| :                   | ขณะที่เริ่มโครงการ คือ 1 เหรียญสหรัฐ เท่ากับ 26 บาท)    |
|                     | โดยส่วนใหญ่เป็นเงินกู้จากสถาบันการเงินต่างประเทศ        |
|                     |                                                |
|                     | ปัจจุบันมีรายจ่ายที่เกิดขึ้นจริงจากโครงการนี้จำนวน 99       |
|                     | ล้านเหรียญสหรัฐ บริษัทฯ ได้เริ่มจ่ายชำระให้เจ้าหนี้ตั้งแต่ปี    |
|                     | 2539 จนถึงปัจจุบันได้จ่ายชำระไปแล้วประมาณ 52%         |
|                     | ของรายจ่ายที่เกิดขึ้น หลังจากบริษัทฯ                    |
|                     | เข้าสู่กระบวนการฟื้นฟูกิจการเมื่อเดือนมีนาคม 2543         |
|                     | หนี้ส่วนที่ค้างชำระประมาณ 48%                        |
|                     | มีกำหนดการจ่ายชำระและเงื่อนไขตามแผนฟื้นฟูกิจการ        |
+---------------------+------------------------------------------------+